Անդրիյա Ժիվկովիչ

**Անդրիյա Ժիվկովիչ** (, ), սերբ պրոֆեսիոնալ ֆուտբոլիստ։ Ներկայումս հանդես է գալիս Բենֆիկայի և Սերբիայի ազգային հավաքականի կազմում։ Խաղում է հարձակվողական կիսապաշտպանի կամ վինգերի դիրքում։

## Ակումբային կարիերա
### Պարտիզան
Ժիվկովիչը Պարտիզանի ակադեմիայի սան է։ Իր պրոֆեսիոնալ դեբյուտը նշեց 2013 թվականի ապրիլի 28-ին՝ փոխարինման մտնելով Նովի Պազարի դեմ խաղում։ Օգոստոսի 23-ին Ժիվկովիչը կնքեց իր առաջին պայմանագիրը Պարտիզանի հետ՝ նախատեսված 3 տարվա համար։ Իր առաջին գոլը պրոֆեսիոնալ կարիերայում խփեց օգոստոսի 25-ին՝ Ռադնիչկի Կրագուևացի դեմ խաղում։ Առաջին հանդիպումը եվրոպական առաջնություններում անցկացրեց օգոստոսի 29-ին՝ Եվրոպայի Լիգայի որակավորման 2-րդ փուլի Թունի դեմ խաղում։ Սեպտեմբերի 1-ին Ժիվկովիչը գոլի և գոլային փոխանցման հեղինակ դարձավ Ռադի դեմ խաղում՝ օգնելով իր թիմին հաղթել 3-1 հաշվով։ 2013-14 մրցաշրջանում սերբը անցկացրեց 23 հանդիպում առաջնությունում՝ դառնալով 5 գոլի և 1 գոլային փոխանցման հեղինակ։

2014 թվականի օգոստոսի 28-ին Ժիվկովիչը 2 գոլային փոխանցում տվեց Եվրոպայի Լիգայի որակավորման փլեյ օֆֆ փուլի Նեֆթչիի դեմ խաղում՝ օգնելով Պարտիզանին հաղթել 2-1 հաշվով և որակավորվել Եվրոպայի Լիգայի խմբային փուլ։ 2015 թվականի մարտի 18-ին նա գոլի և գոլային փոխանցման հեղինակ դարձավ Սերբիայի գավաթի Յագոդինայի դեմ խաղում։ Իր առաջին գոլը եվրոպական առաջնություններում սերբը խփեց օգոստոսի 5-ին՝ Չեմպիոնների Լիգայի որակավորման 3-րդ փուլի Ստյաուա Բուխարեստի դեմ խաղում։ Հոկտեմբերի 1-ին նա դուբլ և գոլային փոխանցման հեղինակ դարձավ Եվրոպայի Լիգայի Աուգսբուրգի դեմ խաղում։ 2016 թվականի փետրվարի 4-ին Ժիվկովիչը հեռացվեց Պարտիզանի առաջին թիմից, քանի որ չերկարաձգեց պայմանագիրը ակումբի հետ։ Պարտիզանի կազմում նա անցկացրեց 93 հանդիպում բոլոր մրցաշարերում՝ դառնալով 24 գոլի և 13 գոլային փոխանցման հեղինակ։

### Բենֆիկա
2016 թվականի հուլիսի 5-ին Ժիվկովիչը անվճար տրանսֆերով տեղափոխվեց Բենֆիկա՝ ակումբի հետ կնքելով 5 տարվա պայմանագիր։ Իր դեբյուտը Բենֆիկայի կազմում նշեց հոկտեմբերի 2-ին՝ փոխարինելով Գոնսալու Գեդեշին Ֆեյրենսեի դեմ խաղում։ 2017 թվականի հունվարի 3-ին՝ Պորտուգալիայի լիգայի գավաթի Վիզելայի դեմ խաղում Ժիվկովիչը դարձավ 3 գոլային փոխանցման հեղինակ՝ օգնելով իր թիմին հաղթել 4-0 հաշվով։ Հունվարի 18-ին նա 2 գոլային փոխանցում տվեց Լեյշոյնշի դեմ Պորտուգալիայի գավաթի խաղում։ Իր առաջին հանդիպումը Չեմպիոնների Լիգայում Ժիվկովիչը անցկացրեց մարտի 8-ին՝ փոխարինելով Անդրեաս Սամարիսին 1/8 եզրափակչի Բորուսիա Դորտմունդի դեմ խաղում։ Իր առաջին գոլը Բենֆիկայի կազմում խփեց ապրիլի 5-ին՝ Պորտուգալիայի գավաթի Էշտորիլ Պրայայի դեմ խաղում։ 2016-17 մրցաշրջանում Ժիվկովիչը անցկացրեց 24 հանդիպում բոլոր մրցաշարերում՝ դառնալով 1 գոլի և 11 գոլային փոխանցման հեղինակ։

2017 թվականի դեկտեմբերի 1-ին Ժիվկովիչը հեռացվեց խաղադաշտից Պորտուի դեմ խաղում՝ ստանալով երկրորդ դեղին քարտը հանդիպման 83-րդ րոպեին։ 2018 թվականի մարտի 3-ին՝ Մարիտիմուի դեմ խաղում նա դարձավ գոլի և գոլային փոխանցման հեղինակ՝ օգնելով Բենֆիկային հաղթել 5-0 հաշվով։

## Միջազգային կարիերա
Ժիվկովիչը ներկայացրել է Սերբիան բոլոր տարիքային երիտասարդական հավաքականներում։ 2014 թվականին նա մինչև 19 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 2 հանդիպում ու դառնալով 2 գոլային փոխանցման հեղինակ, սակայն Սերբիան դուրս մնաց կիսաեզրափակչից՝ հետխաղյա 11-մետրանոցների հարվածաշարում պարտվելով Պորտուգալիային։ 2015 թվականին Ժիվկովիչը մասնակցեց մինչև 20 տարեկանների աշխարհի առաջնությանը։ Այստեղ նա անցկացրեց 7 հանդիպում՝ դառնալով 2 գոլի ու 2 գոլային փոխանցման հեղինակ և օգնելով Սերբիային հաղթել մրցաշարը։ 2017 թվականին Ժիվկովիչը Մ21 հավաքականի կազմում մասնակցեց Եվրոպայի առաջնությանը՝ անցկացնելով 3 հանդիպում ու դառնալով 1 գոլային փոխանցման հեղինակ, սակայն Սերբիան դուրս մնաց առաջնության խմբային փուլից։

Իր դեբյուտը Սերբիայի ազգային հավաքականում Ժիվկովիչը նշեց 2013 թվականի հոկտեմբերի 11-ին՝ փոխարինելով Զորան Տոշիչին Ճապոնիայի դեմ ընկերական խաղում և դառնալով Սերբիայի հավաքականի պատմության ամենաերիտասարդ ֆուտբոլիստը։ Իր առաջին հանդիպումը ազգային հավաքականի մեկնարկային կազմում անցկացրեց 2015 թվականի սեպտեմբերի 4-ին՝ Հայաստանի դեմ խաղում։ 2018 թվականի հունիսի 1-ին Ժիվկովիչը ընդգրկվեց Սերբիայի՝ աշխարհի առաջնության համար վերջնական կազմում։ Առաջնությունում նա խաղադաշտ դուրս եկավ միայն Բրազիլիայի դեմ խաղում, իսկ Սերբիան դուրս մնաց խմբային փուլից՝ զիջելով Բրազիլիային և Շվեյցարիային։

## Կարիերայի վիճակագրություն
### Ակումբային վիճակագրություն
*2018 թվականի օգոստոսի 17-ի դրությամբ*

### Միջազգային վիճակագրություն
*2018 թվականի օգոստոսի 17-ի դրությամբ*

## Նվաճումներ
### Ակումբային
**Պարտիզան**

* Սերբիայի առաջնություն․ 2012–13, 2014–15
* Սերբիայի գավաթ․ 2015–16

**Բենֆիկա**

* Պորտուգալիայի առաջնություն․ 2016–17
* Պորտուգալիայի գավաթ․ 2016–17
* Պորտուգալիայի սուպերգավաթ․ 2017

### Միջազգային
**Սերբիա Մ20**

* ՖԻՖԱ աշխարհի Մ20 առաջնություն․ 2015

### Անհատական
* Նիշի տարվա լավագույն սպորտսմեն․ 2015

## Ծանոթագրություններ

## Արտաքին հղումներ
* Ժիվկովիչի պաշտոնական Ինստագրամի էջը
* Ժիվկովիչը transfermarkt-ում
* Ժիվկովիչը soccerbase.com-ում
* Ժիվկովիչը WhoScored.com կայքում
* Ժիվկովիչը Բենֆիկայի պաշտոնական կայքում 
* Ժիվկովիչը ՈՒԵՖԱ-ի պաշտոնական կայքում
* Ժիվկովիչը ՖԻՖԱ-ի պաշտոնական կայքում 
* Ժիվկովիչը Սերբիայի ազգային հավաքականի կայքում

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Բենֆիկայի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Պարտիզան Բելգրադի ֆուտբոլիստներ
Կատեգորիա:Սերբ ֆուտբոլիստներ
Կատեգորիա:Սերբիայի հավաքականի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի պաշտպաններ